Zuma se afvaardiging na Zim nié weggewys, sê presidensieSoldate en militêre voertuie naby pres. Robert Mugabe se kantoor in Harare, Zimbabwe (15 November 2017). Foto: AP Photo/Tsvangirayi Mukwazhi Die Suid-Afrikaanse regering het Woensdagaand laat gerugte ontken dat pres. Jacob Zuma se afvaardiging na Zimbabwe deur die weermag weggewys is. Brian Dube, ŉ woordvoerder vir die Staatveiligheidsagentskap (SVA), het gesê al die gerugte rondom die kwessie van die afvaardiging is onwaar. Dube het gesê dat Nosiviwe Mapisa-Nqakula, minister van verdediging, en Bongani Bongo, minister van staatsveiligheid, veilig in Zimbabwe aangekom het, maar hy kon nie bevestig of hulle al met pres. Robert Mugabe vergader het nie. Die presidensie het Woensdag gesê dat Zuma namens die Suider-Afrikaanse Ontwikkelingsgemeenskap vir Mapisa-Nqakula en Bongo stuur om met die Zimbabwiese regering te vergader. ŉ Verslaggewer van EWN het op Twitter gesê dat Mapisa-Nqakula en Bongo in ŉ hotel tuisgaan en binnekort met hul verpligtinge sal begin. Verskeie rolspelers, insluitend Mugabe en weermagbeamptes, sal na verwagting deel vorm van die samesprekings. Die presidensie het Woensdag gesê Zuma het met Mugabe gepraat. Mugabe het glo aangedui hy is in sy huis vasgekeer, maar dat hy veilig is. Die verklaring het ook bevestig dat Suid-Afrika in kontak was met die Zimbabwiese weermag. Dube het nie bevestig wanneer die afvaardiging in Zimbabwe aangekom het nie. Talle mediaberigte dui egter daarop dat die afvaardiging “vriendelik ontvang” is. Mugabe is volgens berigte steeds in sy ampswoning in Harare. Agt lede van die presidensiële veiligheidspan is na bewering buite sy woning gesien. Daar word steeds ontken dat ŉ staatsgreep in Zimbabwe plaasgevind het.